Αυτό το λήμμα αφορά κοινότητα στα προάστια του Παρισιού.  Για την ομόηχη πόλη Menton της γαλλικής Ριβιέρας, δείτε: Μαντόν (Αλπ-Μαριτίμ).  
Συντεταγμένες: 48°48′27″N 2°14′25″E﻿ / ﻿48.80750°N 2.24028°E﻿ / 48.80750; 2.24028

Το **Μεντόν** (γαλλικά: Meudon‎, [mø.dɔ̃]) είναι κοινότητα στα νοτιοδυτικά προάστια του Παρισιού. Βρίσκεται σε απόσταση 9,1 χιλιομέτρων από το κέντρο του Παρισιού.

Γεωγραφικά στοιχεία
-------------------

Η πόλη του Μεντόν είναι χτισμένη στους λόφους και τις κοιλάδες του Σηκουάνα. Το δάσος του Μεντόν βρίσκεται στα δυτικά της πόλης. Το βορειοδυτικό τμήμα της πόλης, το οποίο έχει θέα προς το Σηκουάνα, είναι γνωστό ως *Bellevue* («όμορφη θέα»).

Ιστορικά στοιχεία
-----------------

Κατά το 19ο αιώνα, στο Μεντόν πραγματοποιούνταν εκτεταμένες εξορύξεις αργίλου. Το πρώτο απολίθωμα του ευρωπαϊκού διατρύματος *Gastornis parisiensis* ανακαλύφθηκε σε αυτά τα ορυχεία από τον Γκαστόν Πλαντέ.

Οι αρχαιολογικοί χώροι δείχνουν πως το Μεντόν κατοικούνταν από τη Νεολιθική περίοδο.

Οι Γαλάτες ονόμασαν την περιοχή *Mol-Dum* (αμμόλοφος), και οι Ρωμαίοι μετέτρεψαν την ονομασία στα λατινικά ως *Moldunum*.

Το φιλανθρωπικό Ίδρυμα Galliera, στο λόφο του Φλερί, ιδρύθηκε από του δούκισσα της Γκαλιέρα για τη φροντίδα ηλικιωμένων και ορφανών. Η κατασκευή των κτιρίων ολοκληρώθηκε το 1885.

Το παλιό κάστρο το Μεντόν κτίστηκε ξανά σε Αναγεννησιακό ύφος στα μέσα του 16ου αιώνα. Αγοράστηκε από το Λουδοβίκο ΙΔ΄ ως κατοικία για το Λουδοβίκο, το Μέγα Δελφίνο, από τον οποίο το Μεντόν έγινε κέντρο του αριστοκρατικού βίου. Μετά το θάνατο του Μεγάλου Δελφίνου το 1711, το κάστρο παραμελήθηκε, εκκενώθηκε την περίοδο της Γαλλικής Επανάστασης και τελικά κάηκε στο τέλος του Γαλλοπρωσικού πολέμου το 1871, ενώ είχε καταληφθεί από Πρώσους στρατιώτες. Στα ερείπια του ιδρύθηκε ένα παράρτημα του Αστεροσκοπείου του Παρισιού το 1877. Το δημαρχείο του Μεντόν βρίσκεται περίπου 43 μέτρα υψηλότερα από αυτό του Παρισιού και η περιοχή του αστεροσκοπείου προσφέρει αξιόλογη θέα προς το Παρίσι.

### Πρωτοπορίες στην αυτοκίνηση

Ο Νικολά-Ζοζέφ Κυνιό, ο εφευρέτης του «πρώτου οχήματος του κόσμου», λέγεται πως πραγματοποίησε ορισμένες από τις πρώτες του δοκιμές στο Μεντόν στις αρχές της δεκαετίας του 1770.

### Πρωτοπορίες στην αεροπορία

Το Σαλαί-Μεντόν έπαιξε σημαντικό ρόλο στις πρωτοπορίες στην αεροπορία, αρχικά στα αερόστατα και τα αερόπλοια, αλλά και στις βαρύτερες από τον αέρα μηχανές. Ένα *Σώμα Αεροναυτικών* (*Corps d'Aérostatiers*) υπό τη διοίκηση του Ζαν-Μαρί-Ζοζέφ Κουτέλ ιδρύθηκε το 1794, με τα αερόστατα να χρησιμοποιούνται στη μάχη του Φλερύς. Το «Υπόστεγο Y» κατασκευάστηκε το 1880 μετά από αίτηση του στρατιωτικού μηχανικού Σαρλ Ρενάρ (1847–1905), για την κατασκευή αεροστάτων και αερόπλοιων. Το κτίριο έχει μήκος 70 μέτρων, πλάτος 24 μέτρων και ύψος περίπου 26 μέτρων. Το αερόπλοιο *La France*, το οποίο σχεδιάστηκε από τους Ρενάρ και Αρτύρ Κρεμπς, κατασκευάστηκε στο Υπόστεγο Y το 1884 και ήταν το πρώτο αερόπλοιο το οποίο πραγματοποίησε ελεγχόμενη πτήση και επέστρεψε στο σημείο από όπου απογειώθηκε.

Οικονομικά στοιχεία
-------------------

Αν και αποτελεί κατ' επιλογή οικιστική περιοχή, η πρόσβαση στο σιδηρόδρομο (RER) και τον ποταμό Σηκουάνα έκαναν το Μεντόν ένα βιομηχανικό κέντρο από τη δεκαετία του 1840. Προϊόντα μετάλλων και στρατιωτικά εκρηκτικά παράγονται συνεχόμενα έκτοτε. Το μέσο μηνιαίο εισόδημα στην περιοχή ανέρχεται στα 2.453 ευρώ.

Επιστημονικές υποδομές
----------------------

Εκτός από το Αστεροσκοπείο, αυτό που σήμερα ονομάζεται ONERA, ένα εθνικό ερευνητικό κέντρο αεροναυτικής και μια αεροδυναμική σήραγγα βρίσκονται στην περιοχή από την εποχή που ο στρατός άνοιξε το τμήμα αεροστάτων στο πάρκο Σαλαί το 1877. Από το 1921 έως το 1981 στην περιοχή βρισκόταν και το Μουσείο Αεροπορίας, πριν αυτό μεταφερθεί στο Αεροδρόμιο Λε Μπουρζέ.

Το CNRS (Εθνικό Κέντρο Επιστημονικής Έρευνας) διαθέτει ερευνητικά κτίρια στην περιοχή *Bellevue*.

Συγκοινωνίες
------------

Ο σιδηροδρομικός σταθμός του Μεντόν
Το Μεντόν έχει επαρκή πρόσβαση μέσω των δημόσιων συγκοινωνιακών μέσων της SNCF και της RATP. Υπάρχουν δρομολόγια τρένων, τραμ και λεωφορείων που συνδέουν το Μεντόν με άλλες περιοχές. Κατά το παρελθόν η περιοχή εξυπηρετούνταν από το τελεφερίκ του Bellevue, μοντέλο του οποίου βρίσκεται στο τοπικό Μουσείο Τέχνης και Ιστορίας.

Διεθνείς σχέσεις
----------------

Το Μεντόν έχει αδελφοποιηθεί με τις εξής πόλεις:

* Μαζκέρετ Μπατία, Ισραήλ
* Τσέλλε, Γερμανία
* Δήμος του Ράσμορ (Φάρνμπορο και Όλντερσοτ), Αγγλία
* Μπρέζνο, Σλοβακία
* Σιεχάνοφ, Πολωνία

Προσωπικότητες
--------------

* Ωγκύστ Ροντέν, γλύπτης.
* Λουί-Φερντινάν Σελίν, συγγραφέας.
* Ζορζ-Ανρί Μπουσκέ, νομικός και ισλαμολόγος.
* Ζαν Ρομπικέ, ιστορικός της τέχνης.
* Σαρλ-Μισέλ Μαρλ, μαθηματικός.
* Ζαν-Λυκ Μαριόν, θεολόγος και φιλόσοφος.
* Λιονέλ Ζοσπέν, πρωθυπουργός της Γαλλίας.
* Νικολά Ισιμά-Μιράν, ποδοσφαιριστής.

Παραπομπές
----------

1. ↑  *French National Directory of Representatives*. Ανακτήθηκε στις 15  Μαρτίου 2019.
2. 1 2  «Base officielle des codes postaux» La Poste. 1  Οκτωβρίου 2018.
3. ↑  (Γαλλικά) *Code INSEE*.
4. ↑  *Code officiel géographique*. www.insee.fr/fr/information/4316069. Ανακτήθηκε στις 15  Απριλίου 2020.
5. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
6. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
7. ↑  Angst, Delphine· Buffetaut, Eric (2017). *Palaeobiology of Giant Flightless Birds*. London: Elsevier. σελ. 182. ISBN 9780081011430.
8. ↑  Evans, D. Ellis (1967). *Gaulish Personal Names: A Study of Some Continental Celtic Formations*. UK: At the Clarendon Press. σελ. 254.
9. ↑  *The New Volumes of the Encyclopaedia Britannica*. UK: Adam & Charles Black. 1902. σελ. 726.
10. ↑  Pugin, Augustus (1831). *Paris and Its Environs: Displayed in a Series of Two Hundred Picturesque Views*. France: Jennings and Chaplin. σελ. 59.
11. ↑  Hendrickson, Kenneth E. (2014). *The Encyclopedia of the Industrial Revolution in World History*. Lanham: Rowman & Littlefield. σελ. 231. ISBN 9780810888883.
12. ↑  «Ville de Meudon, Aviation, Archdeacon and Wright No 3». Αρχειοθετήθηκε από το πρωτότυπο στις 1 Μαρτίου 2009.
13. ↑  «Salaire moyen Meudon». *SalaireMoyen.com*. Ανακτήθηκε στις 14 Μαρτίου 2018.
14. ↑  «Meudon». *www.onera.fr* (στα Γαλλικά). Ανακτήθηκε στις 14 Μαρτίου 2018.
15. ↑  «Histoire du campus CNRS de Bellevue à Meudon (92)». *www.cnrs.fr* (στα Γαλλικά). Αρχειοθετήθηκε από το πρωτότυπο στις 17 Αυγούστου 2014. Ανακτήθηκε στις 14 Μαρτίου 2018.
16. ↑  «Ville de Meudon - Villes jumelles». *Ville de Meudon*. Αρχειοθετήθηκε από το πρωτότυπο στις 7 Μαΐου 2013. Ανακτήθηκε στις 15 Μαρτίου 2018.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μεντόν** |

* (Γαλλικά) Επίσημος ιστότοπος

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 123799392
* LCCN: n81108738
* GND: 4123754-7
* BNF: cb15280266b (data)

 |

 |